10/10/2018 06:00h

Almenys 10 persones han mort a causa de la torrentada registrada aquest dimarts a Sant Llorenç en ploure més de 250 litres. Centenars de persones han hagut de ser rescatades. Hi ha un nin de 5 anys desaparegut, informa l’112.

En total, hi ha 10 morts. Tres són estrangers i d’aquests, hi ha un matrimoni britànic i una senyora holandesa. Entre les víctimes mortals també hi ha Rafel Gili, exbatle d’Artà.

Una mare ha aconseguit salvar la seva filla, però ha quedat atrapada dins el cotxe amb el seu altre fill, de només 5 anys. Al final, l’han trobada morta. Un ampli dispostiu d’efectius cerca l’infant. I no perden l’esperança, perquè avui horabaixa han trobat tres supervivents.

El fet és que l’aigua s’ha emportat desenes de cotxes. Els veïnats han pujat damunt les teulades i arbres, esperant que el cabal baixés. El poble ha quedat sense llum moltes hores, sense cobertura i amb la centraleta de l’112, col·lapsada. El telèfon gratuït d’atenció a víctimes i familiars és el 900 600 112.

Els bombers dels parcs d’Artà, Llucmajor, Felanitx i Alcúdia s’han desplaçat al lloc per les greus inundacions a Sant Llorenç. Els Bombers de Palma s’han afegit al dispositiu per cobrir les zones que quedin desprotegides per la mobilització d’efectius de Bombers de Mallorca.

A primera hora d’aquest dimecres han arribarat des de València uns 80 efectius i 7 vehicles de l’UME. L’Exèrcit de Balears s’ha sumat a les tasques de rescat a Sant Llorenç.

Els serveis d’emergència han habilitat els poliesportius Miquel Àngel Nadal i na Capellera de Manacor, el poliesportiu Es Pinaró de Son Servera, i hotels de Son Bauló, a Can Picafort, s’han oferit a acollir tots aquells que no puguin tornar a casa avui per mor de les carreteres tallades. També s’ha habilitat l’hipòdrom de Manacor per atendre les persones que ho necessitin.

A la zona Manacor, la Ma-4323 i Ma-4021 de s’Illot a Son Carrió i la carretera de Conies (Ma-3322) en el quilòmetre 12,3 han estat tallades per acumulació d’aigua, informa Carreteres de Mallorca. També han estat tallades la Ma-12 km 12,5, Ma-32 km 12,400, Ma-6040 km 8 i la Ma-15 en el km 57.

De fet, a la Colònia de Sant Pere, a Artà, diversos cotxes han estat també arrossegats cap a la mar, ha explicat a IB3 Notícies una veïnada.

Les classes a Artà, Son Servera, Colònia de Sant Pere i Sant Llorenç han quedat suspeses.

Feia 27 anys que no es produïa una torrentada similar a Mallorca. La darrera va ser l’any 1990 a sa Pobla-Muro, ha explicat a IB3 Notícies Miquel Grimalt, cap del departament de Geografia de la Universitat de les Illes Balears (UIB). Concretament, el precedent immediat de Sant Llorenç va ser el 6 setembre de 1989, quan la canalització del llit no fou suficient, com ara.

“El torrent de Sant Llorenç pareix dissenyat per un assassí en sèrie (….) i el municipi, amb els anys, s’ha ficat literalment dins el seu llit”, ha explicat a IB3 Notícies Grimalt. “El canvi climàtic no és el responsable del succeït. Aquestes pluges són pròpies del clima mediterrani. El que hem de fer és aprendre a conviure amb això i no ignorar-ho”, ha afegit.

Més informació:

La zona zero de Sant Llorenç

La primera nit després de la tragèdia a Sant Llorenç